Намеснік кіраўніка горацкай папраўчай калоніі паведаміў адвакату палітвязня Змітра Дашкевіча (на фота), што не пусціць яе да падабароннага. Ён заявіў, што падставай для гэтага стала распаўсюджаная ў інтэрнэце інфармацыя аб тым, што хлопца трэці раз запар змясцілі ў штрафны ізалятар. Адвакат Мар’яна Сямешка запатрабавала сустрэчы з кіраўніком калоніі, але яго намеснік заявіў, што той знаходзіцца на нейкай нарадзе ў Дэпартаменце выканання пакаранняў у Мінску. Мар’яна Сямешка і нявеста Дашкевіча Наста Палажанка знаходзяцца каля турэмнай брамы. Наста Палажанка сказала “Народнай Волі”, што яны нікуды не сыйдуць, бо забарона на сустрэчу адваката са сваім падабаронным — грубае парушэнне заканадаўства. ”Народная Воля”